《伦母黎贞节诗》
明代·庞嵩

广南妇节几垂芬，伦门节妇黎为真。百年伉俪仅数月，稿砧一丧何酸辛。

抚摩遗腹摧肝腑，誓言甘作九泉人。届期天遣生男子，夫有男子夫不死。

遗田二亩何足供，忍饿凌寒执麻枲。斗横夜永风凄凉，衡门破屋天为霜。

剔灯顾影茕茕在，纫针细补儿衣裳。课儿昼遣从师读，归向窗前共饘粥。

更期学作一等人，勉从尔舅罗浮麓。莫言远去膝下悲，吾心已惯阖门独。

黄龙讲席春风深，阿母闻之亦慰心。蓝衣随换班衣旧，青云有路仍须寻。

阿母年来踰六秩，纲常铸就丹衷铁。霜台御史偶知闻，特耀褒章厉高节。

作者简介：庞嵩，字振卿，学者称弼唐先生，广东广州府南海县张槎弼唐村人（今属佛山市禅城区张槎街道）。明嘉靖十三年（1534年）举人，后任应天府通判，代理府尹八年。后任南京刑部员外郎，升郎中。调任云南曲靖知府，晚年受聘至西宁县（今郁南）讲学，培养生员不少。著有《太极解图书解》、《弼唐遗言》和《弼唐存稿》。